Kokoomusmepin mukaan ydinvoimalla on merkittävä rooli EU:n ilmastotavoitteiden saavuttamisessa.

Euroopan parlamentti äänestää torstaina päätelmistään YK:n ilmastokokoukseen Madridiin 2.-13. joulukuuta. Parlamentin päätelmiin on sosialistiryhmän meppien esityksestä sekä vasemmiston GUE/NGL-ryhmän ja vihreiden ryhmän kannattamana kirjattu kohta, jonka mukaan ydinvoima ei ole turvallista, ja se pitäisi ajaa alas koko EU:ssa.

Europarlamentaarikko Petri Sarvamaan (kok.) mukaan parlamentin kantaa valmistellut ympäristövaliokunta (ENVI) on pohjaesityksessään kirjannut parlamentin kannaksi, että ydinvoima ei ole turvallista, ympäristöystävällistä eikä kestävää.

– On tietenkin selvää, että teemme kaikkemme estääksemme tällaisen järjettömän kannan pääsyn parlamentin ilmastokokouspäätelmiin, Sarvamaa toteaa.

Hänen mukaansa ydinvoimalla on merkittävä rooli EU:n ilmastotavoitteiden saavuttamisessa, sillä ydinvoimalla tuotettu energia ei tuota lainkaan kasvihuonepäästöjä. Samalla se takaa merkittävän osan Euroopan sähköntuotannosta – 25 prosenttia EU:n sähköstä ja 50 prosenttia EU:n vähäpäästöisestä sähköstä.

Sarvamaan mielestä vasemmiston ja vihreiden esitys on erittäin vastuutonta ilmastopolitiikkaa ja vaarantaa vastuullisten ratkaisukeinojen, kuten juuri ydinvoiman, toiminnan tulevaisuudessa.

– Ydinvoiman poistaminen lisäisi kasvihuonekaasuja niiden vähentämisen sijaan.

Sarvamaan mukaan ydinvoimalla on myös merkittävä rooli Suomen ja koko Euroopan ja teollisuuden kilpailukyvyssä sekä energiantuotannon luotettavuudessa.

– Alasajo aiheuttaisi myös laaja-alaista taloudellista tuhoa koko EU:n alueelle, sillä luotettavalla ydinvoimalla on merkittävä vaikutus teollisuudelle. Ydinvoima on myös suurin vähäpäästöisen energian lähde Suomessa. Tämä olisi omaan jalkaan ampumista, hän sanoo.

Sarvamaa huomauttaa, että ydinvoima on kilpailukykyinen ja edullinen ratkaisu puhtaan sähkön tuotannossa, eikä uusia sovellutuksia pidä sulkea pois tulevaisuudessakaan.

– On ympäristöstä piittaamatonta esittää ydinvoiman alasajoa EU-laajuisesti, sillä EU-mailla on myös oikeus omaan energiapolitiikkaansa perussopimusten nojalla. Tulevaisuudessa tullaan tarvitsemaan myös uusia ydinvoimainvestointeja esimerkiksi pienreaktoreiden muodossa. Ydinvoima on osa edullisinta polkua päästövähennyksissä, ja myös Suomen on puheenjohtajamaana pidettävä tätä teemaa esillä EU:n neuvostossa, Sarvamaa vaatii.